Preotul de la parohia ortodoxă Tășnad, din județul Satu Mare, a înregistrat un jurământ mai puțin obișnuit, în cazul unui bărbat care are probleme cu alcoolul, scrie presasm.ro, publicând o fotografie în acest sens.

Jurământul neobișnuit al bărbatului din Tășnad care are probleme cu alcoolul are număr de înregistrare, parafa bisericii și semnătura preotului.

Acesta promite să nu mai bea alcool până în decembrie 2020... în afară de un litru de bere pe zi:

„Prin prezenta, noi, Oficiul Parohial Tășnad, adeverim că domnul D. Otillo, din Tășnad, județul Satu Mare, a depus jurământ ca începând de azi, 17.06.2019, ora 0.00, și până la Crăciunul din 2020, nu pune alcool în gura lui, în afară de un litru de bere pe zi. Așa să-i ajute Dumnezeu”, se arată în documentul obținut de PresaSM.

Potrivit sursei citate, un preot sub protecția anonimatului spune că „variantele sunt multiple: deloc, 100 ml de tărie, două sticle de bere, 500 ml de vin etc. Ideea este că ei cer adeverință din două motive: să le arate potențialilor angajatori că nu consumă deloc sau consumă cu moderație alcool”.